改之下第賦贈
作者：李大方
朝代：宋

paragraphs: 劉郎氣豪酒豪詩更豪，乃肯折節作賦遺恨無纖毫。
詩雄賦老不入世俗眼，仰空大叫索酒歌離騷。
劉郎新詩今莫敵，挑戰梅社無遺力。
果然桃杏一山開，龍馬行天曉無跡。
錦標重奪更一年，却來走馬春風前。
撐腸文字五千卷，吟哦得意揚休鞭。
世間榮辱俱遊戲，莫爲功名銷壯志。
我輩胡顔自古然，劉蕡況是公家事。
銀杯錦被驌驦裘，呼童喚酒鏖窮愁。
自憐却被微官縛，不及相從上酒樓。